32005D0101
L 040/1
JURNALUL OFÍCIAL AL UNIUNII EUROPENE
DECIZIA COMISIEI
din 13 ianuarie 2005
de adoptare, în temeiul Directivei 92/43/CEE a Consiliului, a listei siturilor de importanță comunitară pentru regiunea biogeografică boreală
[notificată cu numărul C(2004) 5462]
(2005/101/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatice (1), în special articolul 4 alineatul (2) al treilea paragraf,
întrucât:
(1)
Regiunea biogeografică boreală menționată la articolul 1 litera (c) punctul (iii) din Directiva 92/43/CEE este compusă din părți ale teritoriului Finlandei, Suediei, Lituaniei, precum și ale teritoriului Estoniei și Letoniei, în conformitate cu harta biogeografică aprobată la 23 octombrie 2000 de către Comitetul „Habitate”, instituit în temeiul articolului 20 din directivă.
(2)
Prezenta decizie nu include teritoriile statelor membre care au aderat la Comunitatea Europeană la 1 mai 2004. Aceste state membre au inițiat la acea dată transmiterea propunerilor lor de situri către Comisie. Astfel, aceasta nu este în prezent în măsură să includă informațiile provenite de la statele membre menționate în prezenta listă inițială a siturilor de importanță comunitară, în conformitate cu Directiva 92/43/CEE. Aceste date vor face obiectul unei viitoare decizii a Comisiei, atunci când toate informațiile pertinente vor fi colectate și când se va efectua o evaluare științifică aprofundată a propunerilor de situri de către respectivele state membre.
(3)
În plus, este indispensabil ca, în cadrul unui proces inițiat în 1995, să se realizeze progrese în stabilirea rețelei Natura 2000, element esențial al protejării biodiversității în Comunitatea Europeană.
(4)
Pentru regiunea biogeografică boreală, listele cu siturile propuse ca situri de importanță comunitară, în sensul articolului 1 din Directiva 92/43/CEE, au fost respectiv transmise Comisiei între ianuarie 2003 și august 2004, de către Finlanda și Suedia, în conformitate cu articolul 4 alineatul (1) din directiva menționată.
(5)
Listele siturilor propuse au fost însoțite de informații privind fiecare sit, furnizate pe baza formularului stabilit prin Decizia 97/266/CE a Comisiei din 18 decembrie 1996 privind formularul-tip pentru siturile propuse ca situri Natura 2000 (2).
(6)
Aceste informații cuprind harta cea mai recentă și definitivă a sitului, transmisă de statul membru în cauză, denumirea, localizarea și domeniul de aplicare al acestuia, precum și datele ce rezultă din aplicarea criteriilor prevăzute la anexa III la Directiva 92/43/CEE.
(7)
Pe baza proiectului de listă care identifică, în plus, siturile care găzduiesc tipuri de habitate naturale prioritare sau specii prioritare, întocmit de Comisie în acord cu fiecare dintre statele membre în cauză, ar trebui adoptată lista siturilor selectate ca situri de importanță comunitară.
(8)
Cunoștințele privind existența și distribuția tipurilor de habitate și a speciilor naturale evoluează în permanență, în special ca rezultat al supravegherii prevăzute la articolul 11 din Directiva 92/43/CEE. Evaluarea și selectarea siturilor la nivelul Uniunii Europene au fost efectuate pe baza celor mai bune informații disponibile în prezent.
(9)
În conformitate cu jurisprudența constantă a Curții de Justiție a Comunităților Europene, pentru „a stabili un proiect de listă a siturilor de importanță comunitară, în măsură să conducă la constituirea unei rețele ecologice europene coerente a zonelor speciale de conservare, Comisia trebuie să dispună de un inventar exhaustiv al siturilor care prezintă, la nivel național, un interes ecologic pertinent cu privire la obiectivul de conservare a habitatelor naturale, precum și a faunei și florei sălbatice, prevăzut de directivă. […] Numai în felul acesta este posibil să se realizeze obiectivul prevăzut la articolul 3 alineatul (1) primul paragraf din directivă, de menținere sau de restabilire, într-un stadiu de conservare favorabil, a tipurilor de habitate naturale și a habitatelor speciilor în cauză, în aria lor de răspândire naturală, care poate fi situată de o parte sau de cealaltă a uneia sau mai multor frontiere interioare ale Comunității” (3).
(10)
Pe baza informațiilor disponibile și a evaluărilor comune efectuate în cadrul seminarelor biogeografice, pregătite de Centrul tematic european pentru protecția naturii și biodiversitate, precum și al reuniunilor bilaterale desfășurate cu statele membre, anumite state membre nu au propus suficiente situri pentru a îndeplini cerințele Directivei 92/43/CEE pentru anumite tipuri de habitate și de specii. Prin urmare, pentru aceste tipuri de habitate și specii cum sunt cele menționate la anexa 2 la prezenta decizie, nu este posibil să se concluzioneze că rețeaua este completă. Cu toate acestea, luând în considerare timpul necesar pentru primirea informațiilor și pentru ajungerea la un acord cu statele membre, Comisia consideră oportun să se adopte o listă inițială a siturilor, care va trebui revizuită în conformitate cu dispozițiile articolului 4 din Directiva 92/43/CEE pentru tipurile de habitate și speciile menționate la anexa 2 la prezenta decizie, pentru care statele membre menționate nu au propus suficiente situri pentru a îndeplini cerințele Directivei 92/43/CEE.
(11)
Luând în considerare cunoștințele incomplete privind existența și distribuția tipurilor de habitate naturale de la anexa I și a speciilor de la anexa II la directivă, care sunt prezente în zonele marine teritoriale, cât și în zonele situate în afara apelor teritoriale și sub jurisdicție națională, nu se poate concluziona că rețeaua este completă sau incompletă pentru tipurile de habitate și speciile menționate mai sus. Speciile și tipurile de habitate în cauză sunt cuprinse în anexa 3 la prezenta decizie. În consecință, Comisia consideră că lista inițială va fi revizuită, după caz, în conformitate cu dispozițiile articolului 4 din Directiva 92/43/CEE, pentru tipurile de habitate și speciile menționate la anexa 3 la prezenta decizie.
(12)
Anexa 3 la prezenta decizie cuprinde de asemenea celelalte tipuri de habitate de la anexa I și speciile de la anexa II la respectiva directivă care fac obiectul unei examinări științifice.
(13)
Măsurile prevăzute de prezenta decizie sunt conforme cu avizul Comitetului „Habitate”,
ADOPTĂ PREZENTA DECIZIE:
Articolul 1
Lista prevăzută la anexa 1 la prezenta decizie constituie lista inițială a siturilor de importanță comunitară pentru regiunea biogeografică boreală, în conformitate cu articolul 4 alineatul (2) al treilea paragraf din Directiva 92/43/CEE.
Această listă va fi revizuită, ținând seama de celelalte propuneri care vor fi înaintate de statele membre în conformitate cu articolul 4 din Directiva 92/43/CEE pentru anumite tipuri de habitate și specii, menționate la anexa 2 și la anexa 3 la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 13 ianuarie 2005.